ราชบุรีฯทุ่มงบลงทุน1.8หมื่นล. ซื้อดะเป็นผู้นำผลิตไฟฟ้าเอเชีย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ผลิตไฟฟ้าราชบุรีฯ ทุ่มลงทุน 1.8 หมื่นล้านปีนี้ หวังเป็นเจ้าผลิตไฟฟ้าในภูมิภาคนี้ จ้องซื้อเหมืองถ่านหิน ปีนี้รับรายได้น้ำงึม 2 ร่วม 700 ล้าน
นายนพพล มิลินทางกูร กรรมการผู้จัดการใหญ่ บริษัท ผลิตไฟฟ้าราชบุรีโฮลดิ้ง (RATCH) เปิดเผยว่า บริษัทเตรียมงบลงทุนทั้งสิ้น 1.8 หมื่นล้านบาท สำหรับปี 2554 โดยเป็นการซื้อกิจการประมาณ 1 หมื่นล้านบาท แบ่งเป็นในต่างประเทศ 12 โครงการ ลงทุนในโครงการ VSPP และ SPP รวม 4 โครงการ และเป็นพลังงานทดแทน 10 โครงการ เพื่อช่วยเพิ่มกำลังการผลิตไฟฟ้ารวมจากปัจจุบันที่บริษัทมีกำลังการผลิต 5,500 เมกะวัตต์ ทั้งนี้เป็นการผลิตเชิงพาณิชย์ 4,500 เมกะวัตต์ และอยู่ระหว่างการพัฒนาโครงการอีก 1,000 เมกะวัตต์ 
นอกจากนี้ บริษัทอยู่ระหว่างการศึกษาลงทุนเหมืองถ่านหินโดยตรง เพื่อป้อนเป็นวัตถุดิบให้กับธุรกิจโรงไฟฟ้าของบริษัทที่อินโดนีเซียและออสเตรเลีย ซึ่งคาดว่าจะได้ข้อสรุปภายในปีนี้ 
ด้านโครงการน้ำงึม 2 บริษัทคาดว่าจะเดินเครื่องเชิงพาณิชย์ในไตรมาส 1 และจะสร้างรายได้ในปีนี้ประมาณ 700 ล้านบาท
“RATCH มีเป้าหมายจะเป็นผู้นำในการผลิตไฟฟ้าในภูมิภาคนี้ โดยได้ศึกษาโครงการการลงทุนโรงไฟฟ้าในต่างประเทศ โดยเฉพาะพื้นที่ในลาว อินโดนีเซีย เวียดนาม ฟิลิปปินส์ และออสเตรเลีย” นายนพพล กล่าว 
สำหรับการเข้าร่วมโครงการประมูลโรงไฟฟ้า SPP รอบใหม่ ซึ่งบริษัทได้รับอนุมัติ 3 โครงการ กำลังการผลิตรวม 400 เมกะวัตต์ ส่วนในรอบสองหากบริษัทได้รับคัดเลือกเพิ่มเติมอีกก็ถือว่าเป็นโบนัส 
หากบริษัทมีการลงทุนเพิ่มเติมจากแผนงานที่กำหนดไว้ ก็มีความพร้อมทางด้านการเงิน โดยมีเงินสดประมาณ 1 หมื่นล้านบาท และมีวงเงินหุ้นกู้ที่ขออนุมัติผู้ถือหุ้นไว้อีก 7,500 ล้านบาท และสามารถเบิกเงินกู้จากสถาบันการเงินประมาณ 2 หมื่นล้านบาท 
แนวโน้มผลการดำเนินงานในปีนี้ รายได้และกำไรจะเติบโตขึ้นหรือไม่ ขึ้นอยู่กับอัตราการพร้อมจ่ายไฟฟ้า และคำสั่งให้มีการผลิตไฟฟ้าจากการไฟฟ้าฝ่ายผลิตแห่งประเทศไทย (กฟผ.) ด้วย
ในปี 2553 บริษัทมีกำไรสุทธิ 5,220 ล้านบาท ลดลงจากปีก่อนประมาณ 22.54% เพราะสัญญาซื้อขายไฟฟ้ากำหนดให้อัตราค่าความพร้อมจ่ายต่ำกว่าปีก่อน ทำให้รายได้จากการขาย (ไม่รวมรายได้ค่าพลังงานไฟฟ้า) เท่ากับ 10,844.45 ล้านบาท ลดลงจำนวน 1,420.43 ล้านบาท